Nariadenie Komisie (ES) č. 257/2003
z 11. februára 2003,
ktorým sa mení a dopĺňa nariadenie Rady (ES) č. 2368/2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2368/2002 z 20. decembra 2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi [1], najmä na jeho článok 19 ods. 3, ods. 6 a článok 20,
keďže:
(1) Predsedníctvo a účastníci Kimberleyského procesu poskytli Komisii príslušné informácie o účastníkoch a príslušných orgánoch, ktoré určili na vydávanie a overovanie platnosti ich osvedčení.
(2) Spojené kráľovstvo a Belgicko určili orgány spoločenstva a následne to oznámili Komisii. Komisia sa rozhodla, že boli poskytnuté dostatočné dôkazy a tieto orgány spoločenstva môžu spoľahlivo, včas, efektívne a primerane plniť úlohy požadované kapitolou II, III a V nariadenia (ES) č. 2368/2002. Tieto členské štáty taktiež oznámili Komisii úrady, ktoré budú vykonávať formality podľa tohto nariadenia, ako aj umiestnenie týchto úradov.
(3) Na zlepšenie bezpečnosti a fungovania systému certifikácie spoločenstva je potrebné zmeniť a doplniť technické vlastnosti stanovené v prílohe IV k nariadeniu (ES) č. 2368/2002.
(4) Opatrenia ustanovené v článku 1 ods. 2 tohto nariadenia sú v súlade so stanoviskom výboru zriadeného v článku 22 nariadenia (ES) č. 2368/2002,
PRIJALA TOTO NARIADENIE:
Článok 1
Nariadenie (ES) č. 2368/2002 sa mení a dopĺňa takto:
1. Text prílohy I k tomuto nariadeniu sa dopĺňa do prílohy II k nariadeniu (ES) č. 2368/2002.
2. Text prílohy II k tomuto nariadeniu sa dopĺňa do prílohy III k nariadeniu (ES) č. 2368/2002.
3. Príloha IV k nariadeniu (ES) č. 2368/2002 sa mení a dopĺňa takto:
a) nadpis "Materiály" sa mení a dopĺňa takto:
i) druhá zarážka sa nahrádza takto:
"- vodotlač s neviditeľnými (žlto/červenými) UV vláknami;"
ii) tretia zarážka sa nahrádza takto:
"- odolná voči rozpúšťadlám;"
iii) piata zarážka sa nahrádza takto:
"- 95 g/m2 papier;"
b) nadpis "Tlač" sa mení a dopĺňa takto:
i) v prvej zarážke sa text "- dúhová potlač na pozadí (odolná voči rozpúšťadlám) (vymedzenie farby: pantonová modro-ružová)" nahrádza takto: "- dúhová potlač na pozadí (odolná voči rozpúšťadlám);"
ii) v ôsmej zarážke sa text "- splývajúci riadok obsahujúci písmená "KPCS"" nahrádza takto: "- mikroriadok "KPCS"" ;
c) pod nadpisom "Číslovanie" sa v štvrtej a piatej zarážke slovné spojenie "šesťmiestna číslica" nahrádza slovným spojením "osemmiestna číslica",
d) pod nadpisom "Úprava a dokončenie - Povinné vlastnosti" sa nahrádza prvý riadok "Predierkovať na 1. pozícii, narezať na samostatné hárky veľkosti A4 pri 100 mm od pravého okraja".
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie sa uplatňuje opakovane zakaždým na trojmesačné obdobie po tomto dátume.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 11. februára 2003